Estoria 63: Masirib nga Ari Salomon
TIN-EDYER pay la idi ni Salomon idi nagbalin nga ari. Inayatna ni Jehova, ket sinurotna ti nasayaat a pammagbaga ni amana a David. Naay-ayo ni Jehova ken Salomon. Maysa a rabii kinunana kenkuana iti tagtagainep: ‘Salomon, aniat’ kayatmo nga itdek kenka?’
Iti daytoy, simmungbat ni Salomon: ‘Jehova a Diosko, ubingak unay, ket diak ammo ti agturay. Ikkannak ngarud ti kinasirib a mangituray iti ilim a siuumiso.’
Naragsakan ni Jehova iti inkalikagum ni Salomon. Gapuna kunana: ‘Gapu ta dimmawatka ti kinasirib ket saan a ti atiddog a biag wenno kinabaknang, ikkanka ti ad-adu a kinasirib ngem ti asinoman a nagbiagen. Ket ikkankanto ti kinabaknang ken dayag.’
Di nagbayag kalpasanna, dua a babbai ti immay ken Salomon nga adda nadagsen a parikutda. Inlawlawag di maysa a babai: ‘Siak ken daytoy a babai maymaysa a balay ti paggigiananmi. Nangipasngayak ti ubing a lalaki, ket dua nga aldaw kalpasanna isu met ti nagpasngay ti ubing a lalaki. Maysa a rabii natay ti anakna, ngem idi matmaturogak, innalana ti anakko ket sana insukat ti natay nga anakna.’
Iti daytoy kuna met daydiay maysa a babai: ‘Saan! Ti sibibiag nga ubing ti anakko, ket ti natay ti anakna!’ Ket nagsinnungbat dagiti babbai. Ania ngay ti aramiden ni Salomon?
Dimmawat ti kampilan, ket kunana: ‘Guduaenyo ti ubing, ket ikkanyo ti tunggal babbai ti sagkagudua!’
Ti pudpudno nga ina kunana: ‘Saan! Pangngaasiyo ta dikay patpatayen ti ubing. Itedyo la kenkuanan!’ Ngem daydiay maysa a babai kunana: ‘Dikay it-ited uray asinoman kadakami; sige, guduaenyo ketdi.’
Ket kuna ni Salomon: ‘Dikay papatayen ti ubing! Itedyo iti umuna a babai. Isu ti pudpudno nga inana.’ Ammo ni Salomon daytoy agsipud ta ti pudpudno nga ina ayatenna unay ti ubing nga isut’ situtulok a mangited kenkuanan iti maysa a babai tapno isut’ di mapapatay. Idi nangngegan ti umili daytoy, maragsakanda a maaddaan ti masirib nga ari.
Bayat ti panagturay ni Salomon, binendisionan ti Dios ti ili. Nawadwad ti taraon a makan. Nagsuot dagiti tattao ti nasasayaat a kawkawes ken naggigianda ti nasasayaat a balbalay. Nawadwad dagiti bambanag para ti tunggal maysa.
1 Ar-ari 3:3-28; 4:29-34.
Dagiti Saludsod
- Ania ti insaludsod ni Jehova ken ni Salomon, ket ania ti insungbat ni Salomon?
- Gapu ta naay-ayo iti inkalikagum ni Salomon, ania ti inkari ni Jehova nga itedna kenkuana?
- Ania a nadagsen a parikut ti indatag dagiti dua a babbai ken ni Salomon?
- Kas makitam iti ladawan, ania ti inaramid ni Salomon tapno marisut ti parikut?
- Kasano ti panagturay ni Salomon, ken apay?
Kanayonan a salsaludsod
- Basaenyo ti 1 Ar-ari 3:3-28.
Iti kaaldawantayo, ania ti masursuro dagiti lallaki nga addaan iti responsabilidad iti organisasion ti Dios manipud iti naimpusuan nga ebkas ni Salomon iti 1 Ar-ari 3:7? (Sal. 119:105; Prov. 3:5, 6)
Kasano a ti inkalikagum ni Salomon ket maysa a nagsayaat nga ulidan no ania dagiti maitutop a banag nga ikararagtayo? (1 Ar. 3:9, 11; Prov. 30:8, 9; 1 Juan 5:14)
Ti panangtaming ni Salomon iti parikut dagiti dua a babbai ipanamnamana kadatayo ti ania maipapan iti panagturay iti masanguanan ti Dakdakkel a Salomon, a ni Jesu-Kristo? (1 Ar. 3:28; Isa. 9:6, 7; 11:2-4)
- Basaenyo ti 1 Ar-ari 4:29-34.
Kasano a sinungbatan ni Jehova ti kiddaw ni Salomon a maaddaan iti natulnog a puso? (1 Ar. 4:29)
Maipapan iti panangikagumaan dagiti tattao a dumngeg iti kinasirib ni Salomon, ania koma ti kababalintayo iti panagadal iti Sao ti Dios? (1 Ar. 4:29, 34; Juan 17:3; 2 Tim. 3:16)
Ammuem ti Ad-adu Pay
Nagtignay a Nainsiriban ni Solomon
Ammuenyo dagiti awan iti ladawan, pagkokonektarenyo dagiti tulnek ken koloran.
Bible Card: Solomon
I-download-mo daytoy a Bible card, ken ammuem ti maipapan iti masirib nga Ari Solomon.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ltg_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn